
Hagyatékból származó magánlevelek szövegtani és stilisztikai elemzése
 
Az elméleti részben olvasható a levél mint szövegtípus/műfaj bemutatása, formai követelményeinek meghatározása, a levelezés történetének összefoglalója. Ugyanitt tárgyalja a dolgozat a levelek, azon belül is a magánlevelek tipizálási nehézségeit és a dolgozatíró által létrehozott és alkalmazott csoportosítási módszert is.
A tipológiai szemponton kívül a TDK-dolgozatnak másik fontos megválaszolandó kérdése, hogy miként alkothatunk képet a levélírók személyiségéről, világképéről leveleik, írásaik alapján. A szöveg- és stíluselemzések anyagául olyan, hagyatékból származó magánlevelek szolgáltak, amelyek 1940 és 1970 között keletkeztek. Kiemelten szerepelnek azoknak a leveleknek az elemzései, amelyek külföldre disszidált levélíróktól származnak.
A dolgozat tehát több célt is szolgál. Hozzájárul a levélnek mint szövegtípusnak, illetve a magánlevélnek mint altípusnak a korpusz alapú nyelvészeti-stilisztikai vizsgálati módszertanához, illetve a típus leírásához, ezzel hiánypótló szerepe is van. Ugyanakkor kultúrtörténeti jelentőségű is, hiszen a leveleken keresztül valamelyest betekinthetünk a világháborút követő évtizedek mindennapjaiba, szokásaiba is.



